Verkragter weer burgemeester van KannalandJeffrey Donson (Foto: Facebook) Jeffrey Donson, ŉ veroordeelde kinderverkragter, is weer tot burgemeester van Kannaland in die Wes-Kaap verkies. Dit nadat Donson se party, die Independent Civic Organisation of South Africa (Icosa), Vrydag in ŉ koalisie met die Kannaland Independent Party (KIP) ŉ mosie van wantroue in die huidige burgemeester in ŉ raadsvergadering ter tafel gelê het. Dié mosie is aanvaar en ŉ nuwe raad is aangewys. Werner Meshoa van Icosa is tydens die raadsvergadering weer as onderburgemeester aangewys. Meshoa is self vroeër aan bedrog skuldig bevind. Hy is ook as onderwyser afgedank nadat hy skuldig bevind is aan seksuele wangedrag. Pieter George Rooi van KIP is as die nuwe speaker aangewys nadat dié party Rodge Albertus se lidmaatskap vroeër vandeesweek opgeskort het. Donson, wat in 2004 skuldig bevind is aan die verkragting van ’n 15-jarige meisie, se jongste verkiesing tot burgemeester volg minder as ’n jaar nadat hy uit dié einste amp verwyder is. Eleanor Bouw-Spies, die DA-kiesafdelingshoof in Kannaland, sê nou sy het min hoop vir Kannaland. “Met Icosa se geskiedenis van wanbestuur en korrupsie van die Kannaland- munisipale geldkoffers, is daar nie veel hoop dat die sake van hierdie munisipaliteit enigsins beter hanteer sal word as deur dié wat hulle vandag uit die kussings gelig het nie.” Ian Cameron, direkteur van gemeenskapsveiligheid by Action Society, het op sy beurt gesê dit is onaanvaarbaar en die drukgroep sal aksie neem om Donson en Meshoa uit hul magsposisies te verwyder. “Dit is ’n skande dat enigiemand vir ’n kinderverkragter kan stem om burgemeester te wees. “Donson moes nooit vir die pos van burgemeester oorweeg gewees het nie. Action Society voel sterk daaroor dat geen staatsamptenaar met ’n skuldigbevinding aan kinderverkragting, of enige kriminele rekord, in ’n openbare amp moet dien nie. Die regering kan nie sê hy beveg geslagsgebaseerde geweld en moord op vroue in Suid-Afrika terwyl hy verkragters in diens neem nie.”